text: শেষ আপডেট: 19th October 2024 20:35
  দ্য ওয়াল ব্যুরো: জীবনবিমা ও স্বাস্থ্যবিমা থেকে ১৮ শতাংশ হারে জিএসটি উঠে যেতে চলেছে। এমন আভাস মিলেছে। শনিবার মন্ত্রিগোষ্ঠীর বৈঠকে সকল সদস্যই এ ব্যাপারে একমত হয়েছেন বলে সূত্রে জানা গেছে। এই খবর সামনে আসতেই ফের বার্তা দিয়েছেন বাংলার মুখ্যমন্ত্রী মমতা বন্দ্যোপাধ্যায়। কেন্দ্রকে খোঁচা দিয়ে তাঁর বক্তব্য, মনে হচ্ছে চাপে পড়ে কেন্দ্রীয় সরকার এই সিদ্ধান্ত নিতে বাধ্যই হল।
  এই বিষয়ে লোকসভা ভোটের পর থেকেই সরব হয়েছিলেন মমতা বন্দ্যোপাধ্যায়। চিঠি দিয়েছিলেন প্রধানমন্ত্রী নরেন্দ্র মোদী, অর্থমন্ত্রী নির্মলা সীতারামনকে। দেখা সেই চিঠির কয়েক মাসের মধ্যেই কেন্দ্রীয় সরকার এই নিয়ে পদক্ষেপ করছে। মমতা এক্স হ্যান্ডেলে অবশ্য লিখেছেন, ''কেন্দ্র নিজে থেকে মানুষের কথা ভেবে এমন করছে না। যে চাপ তাঁদের দেওয়া হয়েছে এটা তারই ফল। আমি ব্যক্তিগতভাবে কেন্দ্রীয় অর্থমন্ত্রী এই বিষয় নিয়ে চিঠি দিয়েছিলাম। আমাদের দলের নেতা, সাংসদরা অনড় ছিল এই দাবিতে। মানুষের দাবি নিয়ে লড়াই চলবে।''
  Our sustained efforts appear to be paying dividends – the Central Government looks like being further pressurised towards finally succumbing to our demands to withdraw/ modify the unjust 18% GST on health and life insurance products/policies.
  — Mamata Banerjee (@MamataOfficial) October 19, 2024
  I had personally written to the… pic.twitter.com/MjImMgq9ON
  সূত্রের খবর, শনিবারের মন্ত্রিগোষ্ঠীর বৈঠকে ঠিক হয়েছে, প্রস্তাব মতো স্বাস্থ্যবিমা ও জীবনবিমার প্রিমিয়ামে দিতে হওয়া জিএসটি প্রবীণ নাগরিকদের দিতে হবে না। প্রবীণ নাগরিক ছাড়া ৫ লক্ষ টাকা কভারেজের প্রিমিয়ামের স্বাস্থ্যবিমায় অন্যদের ছাড়ের কথাতেও রাজি হয়েছেন মন্ত্রিগোষ্ঠীর সদস্যরা। যদিও চূড়ান্ত নেওয়া হবে জিএসটি কাউন্সিলের পরবর্তী বৈঠকে। ৫ লক্ষের বেশি কভারেজের স্বাস্থ্যবিমায় ১৮ শতাংশ জিএসটি চালু থাকবে বলে একমত হয়েছে মন্ত্রিগোষ্ঠী।
  মন্ত্রিগোষ্ঠীর আহ্বায়ক বিহারের উপমুখ্যমন্ত্রী সম্রাট চৌধুরি বলেন, ''সকল সদস্যই মানুষের উপর থেকে অতিরিক্ত বোঝা কমাতে চেয়েছেন। বিশেষত প্রবীণ নাগরিকদের জন্য এই অতিরিক্ত করে বোঝা খুবই কষ্টদায়ক হচ্ছিল। আমরা একটি রিপোর্ট কাউন্সিলের কাছে জমা দেব। চূড়ান্ত সিদ্ধান্ত নেওয়ার অধিকারী জিএসটি কাউন্সিলই।''
  উল্লেখ্য, ১৩ সদস্যের এই মন্ত্রিগোষ্ঠীতে ছিলেন উত্তরপ্রদেশ, রাজস্থান, পশ্চিমবঙ্গ, কর্নাটক, কেরল, অন্ধ্রপ্রদেশ, গোয়া, গুজরাত, মেঘালয়, পাঞ্জাব, তামিলনাড়ু এবং তেলঙ্গানার মন্ত্রীরা।